b'\n_START_ARTICLE_\nPiktonai\n_START_PARAGRAPH_\nPiktonai (lot. pictones, pictavi) \xe2\x80\x93 kelt\xc5\xb3 gentis, gyvenusi teritorijoje palei Biskajos \xc4\xaflank\xc4\x85 (dabartin\xc4\x97 vakar\xc5\xb3 Pranc\xc5\xabzija), palei pietin\xc4\xaf Luaros krant\xc4\x85._NEWLINE_Valdant Augustui (27 m. pr. m. e. \xe2\x80\x93 14 m.) piktonai kartu su didele vakar\xc5\xb3 Galijos dalimi buvo \xc4\xafjungti \xc4\xaf Romos Akvitanijos Galijos provincij\xc4\x85. Pikton\xc5\xb3 vardu buvo pavadinta to meto Puatj\xc4\x97 - Limonum Pictonum / Pictavi, o taip pat ir visas \xc5\xa1iuolaikinis Puatu regionas.\n_START_SECTION_\nLaikai iki rom\xc4\x97n\xc5\xb3 valdymo\n_START_PARAGRAPH_\nPiktonai kaldino monetas nuo II a. pr. m. e. pabaigos. Gentis pirm\xc4\x85 kart\xc4\x85 pamin\xc4\x97ta ra\xc5\xa1ytiniuose \xc5\xa1altiniuose po susid\xc5\xabrimo su Julijumi Cezariu. Cezariui prireik\xc4\x97 laivyno Luaros up\xc4\x97je, tad jam reik\xc4\x97jo pikton\xc5\xb3 laiv\xc5\xb3 statybos paj\xc4\x97gum\xc5\xb3._NEWLINE_Pagrindinis pikton\xc5\xb3 miestas Lemonas (Lemonum) buvo pietiniame Ligero (Liger) krante. Dabar \xc5\xa1is miestas vadinasi Puatj\xc4\x97 (pranc. Poitiers) (Puatu regionas). Ptolem\xc4\x97jus min\xc4\x97jo ir antr\xc4\x85 miest\xc4\x85 Ratiatum (dabartinis Rez\xc4\x97)._NEWLINE_Rom\xc4\x97n\xc5\xb3 u\xc5\xbekariavimo laikais pikton\xc5\xb3 karalius buvo Duratios, bet jo vald\xc5\xbeia nyko d\xc4\x97l prast\xc5\xb3 jo karo vad\xc5\xb3. Piktonai da\xc5\xbenai pad\xc4\x97davo Cezariui laivyno m\xc5\xab\xc5\xa1iuose, pvz., kariaujant su keltais venetais Armorikos pusiasalyje.\n_START_SECTION_\nPiktonai Romos vald\xc5\xbeioje\n_START_PARAGRAPH_\nPiktonai jaut\xc4\x97 helvet\xc5\xb3 migracijos \xc4\xaf santon\xc5\xb3 \xc5\xbeemes gr\xc4\x97sm\xc4\x99, tod\xc4\x97l 58 m. pr. m. e. palaik\xc4\x97 Cezario \xc4\xafsiver\xc5\xbeim\xc4\x85. Nors atkakliai siek\xc4\x99 i\xc5\xa1laikyti nepriklausomyb\xc4\x99, piktonai bendradarbiavo su Cezariu, kuris min\xc4\x97jo piktonus kaip vien\xc4\x85 labiausiai civilizuot\xc5\xb3 gen\xc4\x8di\xc5\xb3. Ta\xc4\x8diau apie 8000 pikton\xc5\xb3 buvo pasi\xc5\xb3sti pad\xc4\x97ti Vercingetoriksui, kelt\xc5\xb3 vadui, vadovavusiam 52 m. pr. m. e. gal\xc5\xb3 sukilimui prie\xc5\xa1 rom\xc4\x97nus. Tai suskald\xc4\x97 piktonus. Pikton\xc5\xb3 \xc5\xbeem\xc4\x97se, tame tarpe apie Lemon\xc4\x85, kilo kitas sukilimas, kur\xc4\xaf v\xc4\x97liau mal\xc5\xa1ino legatas Gaius Caninius Rebilus ir galop pats Cezaris._NEWLINE_Rom\xc4\x97n\xc5\xb3 valdomi piktonai klest\xc4\x97jo, k\xc4\x85 rodo daugelio akveduk\xc5\xb3 ir \xc5\xa1ventykl\xc5\xb3 statybos miestuose. II a. Lemon\xc4\x85 apsupo stora gynybine siena, kuri \xc5\xbeinoma kaip vienas gal\xc5\xb3 senov\xc4\x97s architekt\xc5\xabros paminkl\xc5\xb3. Ta\xc4\x8diau piktonai nebuvo giliai romanizuoti. Per pirmus du m\xc5\xabs\xc5\xb3 eros am\xc5\xbeius Lemonas pri\xc4\x97m\xc4\x97 krik\xc5\xa1\xc4\x8dionyb\xc4\x99._NEWLINE_Pikton\xc5\xb3 \xc5\xbeem\xc4\x97s gars\xc4\x97jo mediena, prekiaudavo su Transalpine Galija. Su Brit\xc5\xb3 salomis piktonai prekiavo i\xc5\xa1 Ratiatum uosto, kuris buvo svarbus Galij\xc4\x85 su Brit\xc5\xb3 salomis ri\xc5\xa1\xc4\x99s uostas.'